MEGA มั่นใจปีนี้รายได้โตเข้าเป้า 10% แม้ Q1/58 เป็น low season
MEGA มั่นใจปีนี้รายได้โตเข้าเป้า 10% แม้ Q1/58 เป็น low season
2 มิ.ย. 2558

นายวิเวก ดาวัน ประธานเจ้าหน้าที่บริหาร บริษัท เมก้า ไลฟ์ไซแอ๊นซ์ จำกัด (มหาชน) หรือ MEGA เปิดเผยว่า บริษัทคงเป้ารายได้ในปีนี้เติบโต 10% จาก 7.7 พันล้านบาท ในปีก่อน แม้ในช่วงไตรมาส 1/58 รายได้จะเติบโตได้เพียง 5.8% จากช่วงเดียวกันของปีก่อน ซึ่งเป็นไปตามภาวะปกติที่ไตรมาสแรกยอดขายจะไม่เติบโตมากนัก หลังจากผู้ประกอบการต่างๆได้เก็บสต็อกไปแล้วในช่วงปลายปี
อย่างไรก็ตาม คาดว่ารายได้และกำไรสุทธิไตรมาส 2/58 จะมากกว่าไตรมาส 1/58 ที่มีรายได้ 1.8 พันล้านบาทและกำไรสุทธิ 106.5 ล้านบาท เนื่องคำสั่งซื้อของลูกค้าเริ่มทยอยกลับเข้ามา และบริษัทจะออกผลิตภัณฑ์ใหม่อย่างต่อเนื่อง โดยในช่วงไตรมาส 1/58 ออกผลิตภัณฑ์ใหม่ไปแล้ว 4 ชนิด และเตรียมออกในช่วงที่เหลือของปีนี้อีก 16 ชนิด แบ่งเป็นยารักษาโรค 12 ชนิด, ยาเพื่อสุขภาพ 7 ชนิด และยาสามัญประจำบ้าน 7 ชนิด
นายวิเวก กล่าวว่า นอกจากนี้บริษัทยังมองหาโอกาสการเข้าซื้อกิจการอย่างต่อเนื่องเพื่อเป็นการขยายกิจการ แต่ยังไม่สามารถกำหนดเรื่องของระยะเวลาที่จะสรุปการเข้าซื้อกิจการได้ เนื่องจากยังมองหากิจการที่มีความเหมาะสม